section_heading: Prvi svjetski rat
paragraph_text: U ožujku 1917. Capello je imenovan zapovjednikom novoustrojene Goričke zone, koja formacija, iako tako nije nazvana, je bila veličine armije. U Desetoj bitci na Soči koja je počela u svibnju 1917. zadatak Capella je bio da zauzme Kuk, Vodice i Monte Santo. Iako je imao znatnu nadmoć u ljudstvu, uspio je u početnim napadima zauzeti Kuk, te potom Vodice, dok su napadi na Monte Santo bili odbijeni. Bitka je završila s ograničenim taktičkim uspjehom i velikim gubicima na talijanskoj strani. Početkom lipnja ukidanjem Goričke zone kao vojne formacije, Capello je imenovan zapovjednikom 2. armije zamijenivši na tom mjestu Settimija Piacentinija. U Jedanaestoj bitci na Soči Capello napada u smjeru Tolmina i Banjiške visoravni koju uspijeva cijelu zauzeti. Pokušava zauzeti i važni strateški vrh Sveti Gabrijel, ali isti nakon više napada i velikih gubitaka ne uspijeva zauzeti.